王之望
次韵陈庭藻赴天申燕诗二首
天申上寿开明堂，群公祝圣多新章。
不论南山成带砺，要看东海生禾桑。
君恩中台燕百辟，金罍兕觥雕玉觞。
饭抄香粳云子白，酒泻法酿鹅儿黄。
宫衣拜赐近端午，轻叠香罗如雪霜。
功臣彯甲奉朝请，貂冠峨峨来异王。
中兴盛事须记述，乐府宜得张文昌。
感寓诸孙今列宿，诗鸣省户为时祥。
每逢朝家有庆瑞，辄以篇咏赓休光。
腐儒白首谬通籍，博士一经惭后苍。
敢陪诗人论风雅，祗与渔父歌沧浪。
升平颂声还大手，白傅才力兼诸长。